b'\n_START_ARTICLE_\nBiblioteconomia (revista)\n_START_SECTION_\nAbast tem\xc3\xa0tic i estructura\n_START_PARAGRAPH_\nLa revista esdev\xc3\xa9 una eina molt important per a con\xc3\xa8ixer l\'evoluci\xc3\xb3 de la biblioteconomia del nostre pa\xc3\xads i, tamb\xc3\xa9, l\'evoluci\xc3\xb3 de la societat catalana durant els anys de la seva publicaci\xc3\xb3. A trav\xc3\xa9s del seu contingut i la seva evoluci\xc3\xb3 es van constatant els canvis soferts per la societat catalana i espanyola del moment. La tem\xc3\xa0tica de la revista, relacionanda amb l\'\xc3\xa0mbit de la Informaci\xc3\xb3 i Documentaci\xc3\xb3, va anar evolucionant, tal com ho va fer la mateixa biblioteconomia com a disciplina, durant el temps en qu\xc3\xa8 es va publicar. Durant la primera \xc3\xa8poca podem trobar molts articles relacionats amb els cat\xc3\xa0legs i la seva elaboraci\xc3\xb3, sobre els encap\xc3\xa7alaments de mat\xc3\xa8ria utilitzats a la Biblioteca Central, les guies de lectura i, tamb\xc3\xa9, sobre l\'organitzaci\xc3\xb3 de les diverses biblioteques catalanes i els seus fons. Amb el temps, van comen\xc3\xa7ar a publicar-se articles sobre els sistemes bibliotecaris m\xc3\xa9s enll\xc3\xa0 del nostre pa\xc3\xads. Els cat\xc3\xa0legs col\xc2\xb7lectius o les fitxes impreses van ser tamb\xc3\xa9 temes tractats, i en els darrers temps la documentaci\xc3\xb3 i l\'automatitzaci\xc3\xb3 dels processos t\xc3\xa8cnics passen a ser tamb\xc3\xa9 objecte d\'estudi de la revista._NEWLINE_La revista va mantenir una estructura bastant similar durant el seu per\xc3\xadode de publicaci\xc3\xb3, amb un apartat dedicat als articles, un altre a les not\xc3\xadcies d\'actualitat, amb les reunions anuals de les bibliotec\xc3\xa0ries, congressos, visites a la Biblioteca Central, oposicions, temaris i resolucions de convocat\xc3\xb2ries, i finalment, una secci\xc3\xb3 dedicada a les novetats bibliogr\xc3\xa0fiques. Tamb\xc3\xa9 hi havia apartats o seccions que variaven segons les necessitats o els interessos existents en cada moment.\n_START_SECTION_\nAutors dels articles\n_START_PARAGRAPH_\nSi b\xc3\xa9 la majoria dels autors -sobretot autores- dels articles publicats a la revista s\xc3\xb3n majorit\xc3\xa0riament de l\'\xc3\xa0mbit catal\xc3\xa0, tamb\xc3\xa9 es troben col\xc2\xb7laboracions puntuals amb les experi\xc3\xa8ncies de professionals d\'arreu de l\'Estat. Mateu i Llopis, va ser des del principi un dels col\xc2\xb7laboradors habituals de la revista amb participacions en la majoria dels seus n\xc3\xbameros. En alguna ocasi\xc3\xb3, tamb\xc3\xa9, les mateixes estudiants havien arribat a publicar la seva tesina sobre un tema de t\xc3\xa9cnica de biblioteques o de bibliografia.\n_START_SECTION_\nLlengua\n_START_PARAGRAPH_\nDurant la primera etapa de la publicaci\xc3\xb3, aquesta va editar-se exclusivament en castell\xc3\xa0. A partir del 1970 comencen a incloure petits fragments i textos en catal\xc3\xa0, tot i que no ser\xc3\xa0 fins al 1974 quan els articles escrits en catal\xc3\xa0 comencen a ser habituals, fins a esdevenir la llengua predominant en els dos darrers n\xc3\xbameros. Aix\xc3\xad, en el darrer any de la publicaci\xc3\xb3, el 1976, fins i tot es catalanitza passant a anomenar-se "Biblioteconomia".\n_START_SECTION_\nDirecci\xc3\xb3\n_START_PARAGRAPH_\nMateu i Llopis, que aleshores era el director de la Biblioteca de Catalunya i de la xarxa de biblioteques populars, a m\xc3\xa9s del creador de la revista, fou tamb\xc3\xa9 el seu director, des de la seva creaci\xc3\xb3, el 1944, fins que es va jubilar el 1972, moment en qu\xc3\xa8 fou substitu\xc3\xaft per Rosalia Guilleumas i Brosa, que a m\xc3\xa9s de la direcci\xc3\xb3 de la revista, tamb\xc3\xa9, es va fer c\xc3\xa0rrec de la direcci\xc3\xb3 de l\'Escola de Bibliotec\xc3\xa0ries, que a partir de 1973 pass\xc3\xa0 a dir-se Escola de Bibliologia de la Diputaci\xc3\xb3 de Barcelona.'